明堂禮成詩
作者：楊簡
朝代：宋

paragraphs: 去臘陳三劄，茲秋奉九筵。
羣英俱有賦，孤跡敢無篇。
宗祀新隆禮，宸衷上格天。
虛明融寂寞，大化合敷宣。
近駭邊烽急，前驚內寇連。
鬼神雖然佑，刑政謹將然。
咸謂公私雜，希聆宰相賢。
積深千萬弊，任止二三年。
苟且姑循舊，嗟咨亦屢傳。
旱蝗難熟視，殍殣慘相聯。
寒後裘方索，薪間火已然。
冕旒幾咫尺，軒陛隔天淵。
善頌無諛語，愚衷有至虔。
願兢兢業業，安止出剛乾。